Diari Oficial de la Generalitat Valenciana


Sumari del DOGV 6568, del 19-07-2011 (2011/8126)

DECRET 85/2011, de 15 de juliol, del Consell, pel qual es modifica el Reglament de la Comissió de Codificació Civil Valenciana i el seu òrgan assessor, l'Observatori de Dret Civil Valencià, aprovat mitjançant el Decret 218/2007, de 26 d'octubre, del Consell.
------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/07/15/85/dof/vci/html**

### Dades del document

Número de DOGV
:   6568

Data del DOGV
:   19-07-2011

Secció del DOGV
:   I. DISPOSICIONS GENERALS

Número del document
:   2011/8126


Data del document
:   15-07-2011

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * Observatori de Dret Civil Valencià
    * Comissió de Codificació Civil Valenciana
    * legislació
    * reglament intern
    * Dret civil

DECRET 85/2011, de 15 de juliol, del Consell, pel qual es modifica el Reglament de la Comissió de Codificació Civil Valenciana i el seu òrgan assessor, l'Observatori de Dret Civil Valencià, aprovat mitjançant el Decret 218/2007, de 26 d'octubre, del Consell. [2011/8126]  
Preàmbul  
  
Des de la seua entrada en vigor, el 31 d'octubre de 2007, el Reglament de la Comissió de la Codificació Civil Valenciana i del seu òrgan assessor, l'Observatori de Dret Civil Valencià, ha demostrat ser un instrument útil per a garantir l'adequat funcionament d'ambdós òrgans col·legiats.  
Tant la Comissió com l'Observatori de referència estan presidits pel o per la titular de la conselleria que té atribuïda la competència en matèria de desplegament estatutari i, fins a la data, comptaven amb dues vicepresidències, atribuïdes en els dos casos al o la titular de la Direcció General de l'Advocacia General de la Generalitat i al o la titular de l'òrgan directiu a què corresponien les funcions en matèria de desplegament estatutari, dins de la conselleria que ostentava eixes competències.  
  
En aquest moment, amb la finalitat de potenciar i donar un nou impuls a la tasca que exerceixen la Comissió de Codificació Civil Valenciana i l'Observatori de Dret Civil Valencià, es creu convenient de procedir a la modificació puntual del seu reglament per a crear una tercera vicepresidència i assignar-la en ambdós supòsits al titular o la titular de la secretaria autonòmica que té atribuïdes les funcions de desplegament de l'Estatut d'Autonomia de la Comunitat Valenciana, dins de la conselleria que ostenta eixes competències.  
A més, a fi d'adequar-les al que disposa l'article 28.2.c) del Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat, escau actualitzar la menció de les funcions de l'òrgan directiu a què correspon, en l'actualitat, l'impuls del desplegament de l'Estatut d'Autonomia de la Comunitat Valenciana, dins de la conselleria que té atribuïdes eixes competències.  
Finalment, els preceptes modificats s'han adaptat també a dues normatives de distinta índole. D'una banda, atès que els dos articles reformats al·ludeixen a la composició de sengles òrgans col·legiats, s'ha revisat el llenguatge emprat per a evitar-hi l'ús d'expressions sexistes, complint d'esta manera amb el que preveu la Llei Orgànica 3/2007, de 22 de març, per a la Igualtat Efectiva de Dones i Homes, i la Llei 9/2003, de 2 d'abril, de la Generalitat, per a la Igualtat entre Dones i Homes. D'altra banda, s'ha canviat el criteri per a estructurar els quinze subapartats del nou apartat g) de l'article 22.1 del reglament, perquè tot i que amb anterioritat s'identificaven mitjançant números romans, s'estima que la substitució per números aràbics permet ajustar el text al que disposa l'article 26 del Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat.  
  
Per tot això, a proposta del conseller de Governació, en virtut del que disposa l'article 18. f) de la Llei 5/1983, de 30 de desembre, del Consell, i amb la deliberació prèvia del Consell, en la reunió del dia 15 de juliol de 2011,  
  
  
DECRETE  
  
Article únic. Modificació del Reglament de la Comissió de Codificació Civil Valenciana i del seu òrgan assessor, l'Observatori de Dret Civil Valencià, aprovat mitjançant el Decret 218/2007, de 26 d'octubre, del Consell  
Es modifiquen els articles 3.1 i 22.1 del Reglament de la Comissió de Codificació Civil Valenciana i del seu òrgan assessor, l'Observatori de Dret Civil Valencià, la nova redacció dels quals passa a ser la que figura en l'annex d'aquest decret.  
  
  
DISPOSICIONS FINALS  
  
Primera. Normes de desplegament  
Es faculta la persona titular de la conselleria amb competències en matèria de desplegament estatutari per a dictar totes les disposicions que exigisquen l'aplicació i l'execució d'aquest decret.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
València, 15 de juliol de 2011  
  
El president de la Generalitat,  
FRANCISCO CAMPS ORTIZ  
  
El conseller de Governació,  
SERAFÍN CASTELLANO GÓMEZ  
  
  
Annex  
  
Nova redacció dels articles 3.1 i 22.1 del Reglament de la Comissió de Codificació Civil Valenciana i del seu òrgan assessor, l'Observatori de Dret Civil Valencià.  
  
Article 3.1 del Reglament de la Comissió de Codificació Civil Valenciana i del seu òrgan assessor, l'Observatori de Dret Civil Valencià:  
«1. La Comissió de Codificació Civil Valenciana estarà composta per:  
a) Un president o una presidenta, que serà la persona titular de la conselleria amb competències en matèria de desplegament estatutari.  
b) Un vicepresident o una vicepresidenta, que serà la persona titular de la secretaria autonòmica a què corresponguen les funcions en matèria de desplegament de l'Estatut d'Autonomia de la Comunitat Valenciana dins de la conselleria que ostente les competències esmentades.  
c) Un vicepresident o una vicepresidenta, que serà la persona titular de la Direcció General de l'Advocacia General de la Generalitat.  
d) Un vicepresident o una vicepresidenta, que serà la persona titular de l'òrgan directiu a què corresponguen les funcions en matèria d'impuls del desplegament de l'Estatut d'Autonomia de la Comunitat Valenciana i direcció i gestió de les polítiques de la Generalitat destinades a la recuperació del Dret Foral Civil valencià, dins de la conselleria que ostente les competències esmentades.  
e) Un secretari general o una secretària general, que serà la persona titular de la sotssecretaria de la conselleria que tinga atribuïdes les competències en matèria de desplegament estatutari.  
f) I fins a un màxim de quinze vocals, nomenats o nomenades per la persona titular de la presidència de la Comissió, entre juristes de reconegut prestigi, tot actuant-ne un o una d'ells o elles com a coordinador o coordinadora».  
  
Article 22.1 del Reglament de la Comissió de Codificació Civil Valenciana i del seu òrgan assessor, l'Observatori de Dret Civil Valencià:  
«1. L'Observatori de Dret Civil Valencià estarà compost per:  
  
a) Un president o una presidenta, que serà la persona titular de la conselleria amb competències en matèria de desplegament estatutari.  
b) Un vicepresident o una vicepresidenta, que serà la persona titular de la secretaria autonòmica a què corresponguen les funcions en matèria de desplegament de l'Estatut d'Autonomia de la Comunitat Valenciana dins de la conselleria que ostente les competències esmentades.  
c) Un vicepresident o una vicepresidenta, que serà la persona titular de la Direcció General de l'Advocacia General de la Generalitat.   
d) Un vicepresident o una vicepresidenta, que serà la persona titular de l'òrgan directiu a què corresponguen les funcions en matèria d'impuls del desplegament de l'Estatut d'Autonomia de la Comunitat Valenciana i direcció i gestió de les polítiques de la Generalitat destinades a la recuperació del Dret Foral Civil valencià, dins de la conselleria que ostente les competències esmentades.  
e) El coordinador o la coordinadora de la Comissió de Codificació Civil Valenciana.  
f) El secretari o la secretària de la Comissió de Codificació Civil Valenciana.  
g) I els o les vocals següents, nomenats o nomenades per la persona titular de la presi-dència de l'Observatori:  
1r. Un o una representant de cada una de les universitats públiques de la Comunitat Valenciana, a proposta del seu òrgan de govern.  
2n. Un o una representant del Tribunal Superior de Justícia de la Comunitat Valen-ciana.  
3r. Un o una membre del Consell Jurídic Consultiu de la Comunitat Valenciana, a proposta del Ple de la institució esmentada.  
4t. Un o una membre del Consell Valencià de Cultura, a proposta del Ple de la institució esmentada.  
5é. Un o una membre de l'Acadèmia Valenciana de la Llengua, a proposta del Ple de la institució esmentada.  
6é. Un o una membre del Tribunal de les Aigües de València, a proposta del seu Ple.  
7é. Un o una representant del Deganat Autonòmic dels Registradors de la Propietat, Mercantils i de Béns Mobles de la Comunitat Valenciana del Col·legi Nacional de Registradors de la Propietat, Mercantils i de Béns Mobles d'Espanya, a proposta del seu òrgan de govern.  
  
8é. Un o una representant del Col·legi Notarial de València, a proposta del seu òrgan de govern.  
9é. Un o una representant del Consell Valencià de Col·legis d'Advocats, a proposta del seu òrgan de govern.  
10é. Un o una representant del Consell Valencià de procuradors, a proposta del seu òrgan de govern.  
11é. Un o una representant del Consell de Cambres Oficials de Comerç, Indústria i Navegació de la Comunitat Valenciana, a proposta del seu òrgan de govern.  
12é. Fins a tres representants de les cambres agràries provincials, a proposta dels seus respectius plens.  
13é. Fins a cinc representants de les distintes conselleries de la Generalitat, a proposta de les persones titulars de cada una d'elles.  
14é. Fins a deu vocals entre juristes i historiadors o historiadores de reconegut prestigi, o entre experts o expertes en assumptes d'Estat i autonòmics.  
15é. Fins a tres vocals entre els qui integren institucions públiques o privades vinculades a l'àmbit d'actuació de l'Observatori».


Còpia Permalink ELI